text: Hjem-Is udsat for røveri
  28 august 2015 kl. 07.46
  To medarbejdere hos Hjem-Is i Kolding blev sent torsdag aften udsat for røveri. To mænd iført skimasker og sort regntøj og med en pistol i hånden beordrede medarbejderne ned på gulvet og bandt deres hænder sammen med strips.
  Herefter rodede røverne Hjem-Is-bilerne igennem og gik rundt i virksomheden, det oplyser politiassistent Mich Klausen hos lokalpolitiet i Kolding til TV SYD.
  Kort tid efter forlod røverne stedet, og kørte højst sandsynlig væk i en bil.
  De slap væk med et endnu ukendt pengebeløb.
  Medarbejderne kom selv fri og fik alarmeret politiet.
  -"Røverne beskrives som etnisk danskere og talte dansk. De var iført sorte skimasker og sort regntøj og den ene bar en matsort pistol", fortæller politiassistent Mich Klausen til TV SYD.
  Politiet hører meget gerne fra vidner, der evt. har set noget mistænkeligt omkring Venusvej i Kolding mellem kl. 22.30 og 22.45.
  Har du oplysninger i sagen så kontakt lokalpolitiet i Kolding på 1-1-4.
  